Diari Oficial de la Generalitat Valenciana


Sumari del DOGV 2747, del 14-05-1996 (1996/838200)

ORDRE de 26 d'abril de 1996, de la Conselleria d'Agricultura i Medi Ambient, per la qual es regulen les subvencions a la subscripció d'assegurances agràries incloses en els plans anuals d'assegurances agràries combinades.
-----------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/04/26/(3)/dof/vci/html**

### Dades del document

Número de DOGV
:   2747

Data del DOGV
:   14-05-1996

Secció del DOGV
:   DISPOSICIONS GENERALS

Número del document
:   1996/838200


Data del document
:   26-04-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 26 d'abril de 1996, de la Conselleria d'Agricultura i Medi Ambient, per la qual es regulen les subvencions a la subscripció d'assegurances agràries incloses en els plans anuals d'assegurances agràries combinades.   
És d'interés prioritari per a la Conselleria d'Agricultura i Medi Ambient contribuir al manteniment de la renda dels agricultors i ramaders mitjançant actuacions orientades a disminuir els danys produïts per adversitats meteorològiques. Dins d'aquestes actuacions es troba la política d'ajudes de la Conselleria a la subscripció d'assegurances agràries per mitjà d'una subvenció addicional als assegurats per al pagament de les primes, per a la qual cosa es considera convenient, en principi, actuar en coordinació amb l'Entitat Estatal d'Assegurances Agràries (ENESA) i subvencionar de forma general totes les línies que incloguen en el seu àmbit d'aplicació el territori de la Comunitat Valenciana.  
ENESA destina un major percentatge de subvenció als agricultors a títol principal, cosa que suposa una diferència mínima de quinze punts en la subvenció estatal respecte dels que no posseeixen aquesta condició. Això resulta més destacable encara a la Comunitat Valenciana on, per les característiques de l'agricultura, la pràctica totalitat dels cultius de major contractació d'assegurances, com ara els cítrics i els fruiters, corresponen a agricultors a temps parcial.  
Es considera convenient, doncs, reduir aquesta diferència entre els dos col·lectius augmentant el percentatge d'ajudes als agricultors a temps parcial sense disminuir el dels agricultors a títol principal. Així mateix, es manté la subvenció addicional a determinats agricultors de raïm per a vinificació sobre la base de la importància social del cultiu i de la quantia de les tarifes.  
Per això, a proposta de la Direcció General de Producció Agrària i Pesca, i en ús de les atribucions conferides per l'article 35 de la Llei de Govern Valencià,  
ORDENE  
Article 1  
La Conselleria d'Agricultura i Medi Ambient concedirà subvencions als agricultors i ramaders que subscriguen assegurances incloses en els plans anuals d'assegurances agràries combinades del Ministeri d'Agricultura, Pesca i Alimentació, exclusivament per a les parcel·les agrícoles o explotacions ramaderes situades al territori de la Comunitat Valenciana.  
Article 2  
Per a les pòlisses col·lectives es considerarà, a l'efecte de sol·licitud de subvenció, la formalització de la corresponent pòlissa de contractació d'assegurança agrària; els beneficiaris hauran d'enviar a la Conselleria, per a cada línia d'assegurança, llistats d'assegurats amb la indicació del cost de l'assegurança, subvenció d'ENESA i subvenció de la Conselleria en el termini d'un mes a partir de la data de finalització de la subscripció que es determine per a cada línia d'assegurança. Els assegurats amb pòlisses individuals presentaran la sol·licitud en l'imprés que els facilitaran els serveis de la Conselleria, en el mateix termini indicat.  
Article 3  
Els beneficiaris de l'assegurança i els assegurats individuals descomptaran del cost brut de l'assegurança la subvenció que corresponga al pagament de la prima, i així ho faran constar en la pòlissa; la Conselleria pagarà les subvencions a l'Agrupació d'Entitats Asseguradores després de les comprovacions oportunes, i en els termes de l'article vuité.  
Article 4  
Les subvencions s'aplicaran en forma de percentatge sobre el total de les que concedisca ENESA cada any per mitjà de l'ordre ministerial corresponent, i seran compatibles i acumulables a les que concedisca aquesta entitat en cada cas, llevat del que es disposa en l'article sisé.  
Per a les línies d'assegurança de cultius agrícoles i de piscifactories de truites corresponents al Pla 1996, el percentatge de subvenció de la Conselleria sobre el total de les d'ENESA serà:  
a) El 50% com a subvenció base general per a tots els assegurats.  
b) El 5% com a subvenció addicional per als assegurats que no puguen justificar la condició d'agricultor professional, titular d'una explotació prioritària o soci d'una organització de productors, en els termes de l'ordre ministerial que fixa les subvencions d'ENESA.  
c) El 10% com a subvenció addicional, compatible amb l'anterior, per als assegurats de raïm de vinificació, quan la prima aplicable siga superior al 22% del capital assegurat.  
Per a les línies d'assegurança de bestiar boví i oví corresponents a plans anteriors que es contracten durant 1996, el percentatge de subvenció de la Conselleria sobre el total de les d'ENESA serà del 50%.  
Article 5  
A través d'una ordre, la Conselleria d'Agricultura i Medi Ambient fixarà per a cada exercici els percentatges de subvenció general per a totes les línies d'assegurança, els de subvenció addicional per a cada supòsit, la línia pressupostària i l'import global màxim que corresponguen, els quals s'ajustaran a l'habilitació que es consigne en les lleis de pressupostos de la Generalitat Valenciana, a càrrec de l'aplicació pressupostària 67.19.65.0532.865.74.1.  
Article 6  
El conjunt format per les subvencions d'ENESA i de la Conselleria d'Agricultura i Medi Ambient no podrà sobrepujar el 70% del cost de l'assegurança, una vegada deduïdes en la forma i quantia establides les bonificacions i descomptes que corresponguen; en cas de sobrepujar el límit del setanta per cent, es llevarà l'excés de la subvenció de la Conselleria.  
Article 7  
Pel que fa a les qüestions no regulades per aquesta ordre, s'atendran les disposicions contingudes en l'ordre ministerial reguladora de les subvencions d'ENESA i el que es disposa en les clàusules del conveni en vigor entre la Conselleria d'Agricultura i Medi Ambient i l'Agrupació d'Entitats Asseguradores de les Assegurances Agràries Combinades S.A. (AGROSEGURO).  
Article 8  
Les subvencions es pagaran a l'Agrupació d'Entitats Asseguradores de les Assegurances Agràries Combinades, SA (Agroseguro), d'acord amb els termes del conveni subscrit amb aquesta finalitat entre Agroseguro i la Conselleria.  
Article 9  
Es deleguen en el director general de Producció Agrària i Pesca les resolucions de concessió i pagament corresponents a les subvencions regulades per aquesta ordre. Les resolucions de concessió es realitzaran per a cada liquidació provisional de subvencions que presente Agroseguro SA; si en el termini de tres mesos des de la presentació de les liquidacions no s'ha dictat resolució, s'entendran desestimades.  
DISPOSICIó TRANSITòRIA  
Aquesta ordre serà d'aplicació als agricultors i ramaders que hagen subscrit assegurances des de l'inici de la campanya de 1996.  
DISPOSICIó DEROGATòRIA  
Queda derogada l'Ordre de 31 de gener de 1992, del conseller d'Agricultura i Pesca, per la qual es regulen les subvencions a la subscripció d'assegurances agràries incloses en el Pla d'Assegurances Agràries per a 1992.   
DISPOSICIONS FINALS  
Primera  
En l'Ordre de 2 d'abril de 1996, de la Conselleria d'Agricultura i Medi Ambient (DOGV de 11.04.96), sobre línies pressupostàries i imports globals de subvencions, totes les referències genèriques i específiques a l'Ordre de 31 de gener de 1992 s'han d'entendre com a aplicables a aquesta ordre.  
Segona  
Aquesta ordre tindrà vigència des de l'endemà de la publicació en el Diari Oficial de la Generalitat Valenciana.  
València, 26 d'abril de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI